צבע, צבע, צבע!
השנה הוסיפו המעצבים גווני אדום מעושן, כחול חלומי וגוונים סמוקים בידיעה שלא לכל אחת מתאים הגוון הלבן. הרעיון הוא למצוא את הגוון שמתאים לעור ואז לבחור בצבע. את הטרנד אפשר היה לראות בתצוגות של Vera Wang ואוסקר דה לה רנטה. בשנה שעברה התחילו מעצבי שמלות הכלה להוסיף אלמנטים של צבע לשמלות, כמו חגורות צבעוניות, אבנים או אפילו חצאית צבעונית.
טרנד נוסף שנצפה הוא טיפול בגב השמלה. אם עד כה היו מטפלים בחלק הקדמי של השמלה ויוצרים מפתחים מעניינים, העונה הגזרות עדיין רומנטיות אך עם דגש בגב בעזרת אלמנטים של רקמות ותחרות עדינות. התוצאה שמתקבלת היא מבט רב ממדי על שמלה אחת שנראית אחרת מכל זווית שמסתכלים בה. הגב החשוף שמקבל טיפול של רקמות ואפליקציות מתחרה יוצר מראה סקסי ומעודכן בו זמנית. נצפה בתצוגות של אייזק מזרחי ואנה מאייר.
הטרנד שבלט בתצוגות האופנה של הקיץ הקודם, ממשיך להכות גלים גם בגזרת שמלות הכלה. הפפלום הוא מעין תוספת של חצאית מהמותן ומטה באורך של חמישה סנטימטרים, היוצרת מראה גרפי ומחמיא ללובשת. הטרנד מדגיש את המותן הנשית ויוצר סילואט מרשים ומעודכן.
מאז חתונתה המתוקשרת של הדוכסית קייט מידלטון ושמלת התחרה שלבשה וזכתה לכותרות אוהדות, מעצבים רבים החליטו לאמץ את התחרה ולקשט איתה את שמלת הכלולות. למי שעדיין חולמת על המראה הרומנטי והענוג, ממתינות העונה שמלות כלה רבות שכוללות את המוטיב. הרעיון הוא לשלב תחרות וינטג' עם אפליקציות תחרה שנוצרו בזכות טכנולוגיות חדשות ומתקדמות .
מעצבי האופנה הבינו כי הקהל שרוכש לעצמו שתי שמלות הוא קהל נלהב ושבוי. העונה החליטו המעצבים ליצור שמלות המשלבות כמה אלמנטים הניתנים להסרה, כדי ליצור את מראה שתי השמלות בשמלה אחת. לדוגמה – חצאית גדולה שניתנת להסרה ומתחתיה חצאית צמודה עם שסע עמוק או לחילופין כתפיות המתחברות לשיכמיה הניתנת להסרה אחרי הטקס. הרעיון המרכזי הוא לקבל לוק אחד בשלב קבלת הפנים והטקס ולשנות ללוק חדש בשלב המסיבה. נצפה בתצוגות של Vera Wang ואוסקר דה לה רנטה.
עכשיו אחרי שאת מעודכנת הגיע הזמן לחפש שמלה.
רגע לפני שאת סוחבת פמליית חברות ומשפחה לסבב מדידות בין חנויות לשמלות כלה, ערכי מחקר קצר ברשת. יש אתרים רבים המיועדים למתחתנות ומציעים לך צפייה מוקדמת בקולקציות השמלות. לרוב מדובר באתרים חינמיים המציגים תמונות וסרטונים של השמלות. נסי ללמוד את השפה ואת הגזרה שאת אוהבת, לחשוב על הצבע שנדמה כי מתאים לך ורשמי לפנייך את חמשת המעצבים שמצאו חן בעינייך. השלב שיבוא מיד אחרי הוא קביעת סדרת פגישות בזמן המתאים לך. בשיחת הטלפון לקביעת פגישה עם המעצבים שבחרת, נסי להרגיש אם את מתחברת אל מי מהם או אם לאו.
בשלב הראשון של השיטוט באתרי האינטנרט נכנסים גם שיקולי התקציב. בחרי לעצמך טווח מחירים המתאים ליכולותייך וכך תוכלי להימנע מפגישות מיותרות או לחילופין להרחיב את המגוון.
השלב השני הוא חיפוש הגזרה המושלמת. קחי איתך חברה טובה שאת סומכת על טעמה ומכירה אותך היטב. מומלץ להגיע עם שמלה מהבית שבה את מרגישה נוח ושגזרתה מחמיאה לך. חשוב לזכור כי שמלות כלה עשויות מבדים ומגזרות שונות ומגוונות ולא כל דגם או בד מתאים לך. נסי להגיע עם ראש פתוח ואל תחששי למדוד סגנונות שונים של שמלות שאפילו לא חלמת עליה – את עשויה להיות מופתעת. מעצב האופנה אלון ליבנה מספק כמה טיפים חשובים בנושא: "הגזרה היא הדבר החשוב ביותר וכל אחת צריכה ללכת בראש ובראשונה עם גזרה המחמיאה לגוף שלה. לבעלת מבנה אגן ירכיים רחב ומותן צרה אני ממליץ לבחור בגזרת אמפייר – זוהי גזרה הנחתכת מתחת לקו החזה ומטשטשת בעצם את המעבר בין רחב לצר ויוצרת צללית מושלמת. לנשים נמוכות אני ממליץ לבחור בשמלה הנחתכת במותן – האפשרויות הן שמלה הבנויה ממחוך וחצאית או משמלה בעלת חגורת מותן. ההפרדה בין החלק העליון לחלק התחתון יוצרת אשליה של אורך. לבעלות חזה גדול הייתי ממליץ לבחור שמלת מחוך ללא קאפים. הכוונה היא למחוך שלם המספק פרופורציה יפה ומחמיאה לחזה. לעומת זאת נשים עם חזה קטן יוכלו ללבוש שמלה שחלקה העליון שקוף ומעוטר".
השלב השלישי הוא בחירת הצבע. נהוג לחשוב כי שמלות כלה צריכות להיות בגוון לבן וטהור בלבד אך המציאות שונה מהמנהג העתיק. התאימי את צבע השמלה לגוון עורך. פלטת הצבעים המוצעים היא מגוונת ונעה בין לבן שנהב דרך גווני שמפניה ועד לגוונים וורודים אפרסקיים. אל תפחדי להעז ובחרי בתבונה את הצבע הנכון לגוון העור שלך.
אל תמהרי לקבל החלטות אחרי השמלה הראשונה. לעיתים זה מבלבל מעצים את הפנטזיה. לרוב,רק אחרי שתמדדי כמה שמלות כלה של מעצבים שונים, תוכלי לקבל את ההחלטה בתבונה.
מזל טוב, בחרת את השמלה, עכשיו הגענו לחלק הפרקטי. כדי לבחון את המראה הכולל, הגיעי למדידה מתקדמת מלווה באביזרים שרכשת להשלמת המראה. נסי את השמלה עם ההינומה, קחי את שיערך לאחור או אספי אותו בהתאם לתסרוקת שחשבת עליה ובדקי כיצד המראה משתלב. רצוי ומומלץ גם למדוד את השמלה עם הנעליים ועם התכשיטים שבחרת לעצמך כדי לראות אם המראה עמוס מדי או מוקפד מדי או מותאם בדיוק לרצונך. כך יישאר לך זמן לשינויים (אם יהיה צורך) בצורה רגועה ונעימה.
This entry was posted in דרס לייט, מאמרים בנושא חתונות.